Bakkie-oorlog: Word die Triton onderskat?Hier in sonnige Suid-Afrika is ons darem bitter lief vir ons bakkies. Ek wonder hoe ons vergelyk met ander lande soos Australië en Amerika as dit kom by bakkies teenoor ander soorte voertuie. Nietemin, die twee sterkste mededingers in Suid-Afrika is, met ŉ redelike marge, Toyota se Hilux en Ford se Ranger. Deesdae word daar by die 1 000 eenhede elk van Isuzu se D-Max, Nissan se Navara en GWM se P-Series maandeliks verkoop. Mitsubishi se Triton en Mazda se BT-50 suig aan die agterspeen. Hoekom? In die Mazda se geval kan ek presies sê hoekom – die vering is ŉ enorme mislukking. Die bakkie se rit is onaanvaarbaar. Maar wat van die Triton? Dit is ŉ betroubare Japanner met ŉ mooi ontwerp. Sy proporsies is netjies, en die pêrelwit glanskleur is bitter mooi. Sy binneruim het steeds ŉ Japannese gevoel, maar is beslis lekker luuks. Daar is al die truuks wat mens van ŉ moderne voertuig verwag, naamlik leersitplekke, klimaatbeheer, outomatiese ligte en ruitveërs, Apple CarPlay en Android Auto – alles. Om nie te praat van goedjies wat vanselfsprekend is nie, soos elektriese vensters en kragstuur. Onder die kap bêre Mitsubishi ŉ lekker 2.4-viersilinderturbodieselenjin wat 133 kW en 430 Nm bied. Dit is voorwaar lekker sterk. Die enjin is gepaard aan ŉ 6-spoedratkas en is beskikbaar in 4×2 óf 4×4. Die enjin en ratkas is mooi gekalibreer en bied ŉ sagte, egalige rit. Die 4×4-weergawe bied Mitsubishi se SuperSelectII-4×4-stelsel – beslis een van die bestes in die bedryf. Op die pad kan die Triton se vering effens hard voel, maar nie belaglik soos die Mazda BT-50 s’n nie. Die padhouvermoë is heel in die kol vir ŉ groot bakkie en nie veronderstel om soos ŉ sportmotor te hanteer nie. Aan die veiligheidskant bied die Triton sewe lugsakke, sluitweerremme met elektroniese remkragverspreiding, vastrap en stabiliteitsbeheer. Nie sleg nie. Die Triton kan ook 3,1 ton sleep. Dit is maklik om die Triton op te som. Met bakkies se pryse wat die hoogte ingeskiet het, begin die Triton voorwaar soos ŉ winskoop lyk. Nie nét is hy baie goedkoper as van sy mededingers nie, maar hy is ook nie ŉ uiters gewilde opsie nie, en dit beteken hy is ŉ baie laer risiko as dit kom by diefstal en kaping. Dáái veiligheid gepaard met die besparing behoort meer mense te swaai om ŉ Triton te kies. Die reeks lyk só: Die kompetisie lyk só: Diensplan opsioneel 6 jaar/90 000 km-diensplan 5 jaar/90 000 km-diensplan 9-dienste- diensplan Hier is nie ŉ slegte mededinger gelys nie. Die GWM is ŉ ware winskoop, maar sy sleepkapasiteit laat hom in die steek. Die Ranger is ŉ enorme winskoop, en die enkelturbo XLT is my gunsteling in die reeks, maar wees versigtig vir daai prys – die diensplan is nie ingesluit nie. Die Navara het bitter slim vering, en ry soos ŉ droom. Die Isuzu word eersdaags vervang – so wees versigtig daar. Die Mazda is heeltemal te duur en sy vering onaanvaarbaar. Tussen dié is dit die Ranger, Triton en Navara wat my aandag trek.